ট্রামের আয়ু কত দিন? ট্রাম চলার ফলে কলকাতা কতটা শ্লথ হল? এসব প্রশ্ন আছে। তার সঙ্গেই আছে ফেলে আসা দিনের জন্য হাহুতাশ। 
এর মধ্যেই সুসংবাদ। ট্রামের জন্য আয় বাড়াতে অভিনব উদ্যোগ নিল ক্যালকাটা ট্রাম কোম্পানি (সিটিসি)। নাগাড়ে ক্ষতির সঙ্গে পাল্লা দিতে ‘ভিক্টোরিয়া অন হুইলস’ নামক পরিষেবার সঙ্গে যুক্ত হচ্ছে ট্রাম কোম্পানি। যার দৌলতে কলকাতার ট্রাম চিরায়ু হতে পারে। হাসি ফুটতে পারে ট্রাম কোম্পানির কর্ম।
১৩ অক্টোবর বিকেল ৬টায় চালু হবে এই ট্রাম। শহিদ মিনার থেকে খিদিরপুর পর্যন্ত চলবে আপাতত। ট্রামের ভিতর থাকছে সুসজ্জিত রোস্তোরাঁ। আসন সংখ্যা ২৮। এই ট্রামে চড়ে কলকাতা ঘোরা হতেই পারে এবার আপনার পুজোর প্রধান প্ল্যান। 
খাবারের ক্ষেত্রে স্টার্টার, মেন কোর্স, ড্রিঙ্কস সবই থাকছে। ৯৯৯ টাকা দাম নন ভেজ মিলের, আর ৭৯৯ টাকায় মিলবে ভেজ মিল। 
আপাতত দশ বছরের জন্য কলকাতা ট্রাম কোম্পানির সঙ্গে চুক্তি হয়েছে ‘ভিক্টোরিয়া অন হুইলস’ সংস্থাটির। প্রতি মাসে তারা ১ লক্ষ ৬০ হাজার টাকা দেবে ট্রাম কোম্পানিকে।
ট্রামকে বাঁচাতে এমন অভিনব উদ্যোগে কত জন কলকাতাবাসী সামিল হন, সেটাই দেখার।